**Publisko iepirkumu rādītāji**

* **Statistikas atskaite saskaņā ar direktīvu 2004/18/EK, piegāde, pakalpojumi, būvdarbi valsts sektorā Metadati**

**Datu apraksts**

Valsts sektora pasūtītāji, kuri piemēro Publisko iepirkumu likumu, statistikas pārskatu Nr. 1-PIL iesniedz Iepirkumu uzraudzības birojam. No šiem pārskatiem apkopoto rādītāju kopums sagrupēts un apkopots atbilstoši Eiropas Komisijas standartizētai statistikas atskaitei saskaņā ar Eiropas Parlamenta un Padomes Direktīvu 2004/18/EK (turpmāk – Direktīva 2004/18/EK) (2004. gada 31.marts) par to, kā koordinēt būvdarbu valsts līgumu, piegādes valsts līgumu un pakalpojumu valsts līgumu slēgšanas tiesību piešķiršanas procedūru, nodrošinot informācijas kopumu par publiskajiem iepirkumiem valstī. Standartizētā valsts sektora atskaite sadalīta trīs formās – A forma sniedz kopsavilkuma datus par piegādes iepirkumiem, C forma – par būvdarbu iepirkumiem, un E forma – par pakalpojumu iepirkumiem.

Standartizētās atskaites A1, C1 un E1 formas sniedz datus par iepirkumiem, kuru paredzamā līgumcena (no 15.06.2010 preču un pakalpojumu iepirkumiem – sākot no 92 053 LVL , un būvdarbu iepirkumiem no 3 540 500 LVL ) ir vienāda ar Ministru kabineta noteikumos noteikto līgumcenu robežvērtību vai lielāka (turpmāk – virs ES līgumcenu sliekšņa iepirkumi), norādot kopējo līgumu skaitu un noslēgto līgumu līgumcenu bez pievienotās vērtības nodokļa (turpmāk – PVN) un kopējo līgumu līgumcenu iepirkumiem, kuru paredzamā līgumcena ir mazāka par Ministru kabineta noteikumos noteikto līgumcenu robežvērtību (preču un pakalpojumu iepirkumiem – līdz 92 052 LVL, un būvdarbu iepirkumiem līdz 3 540 499 LVL ) (turpmāk – zem ES līgumcenu sliekšņa iepirkumi).

Atskaites A2, C2 un E2 formas sniedz atskaiti pēc uzskaitītā centrālās pārvaldes iestāžu saraksta atbilstoši Eiropas kopienu komisijas lēmuma no 09.12.2008. par Eiropas Parlamenta un Padomes Direktīvās 2004/17/EK un 2004/18/EK par publiskā iepirkuma procedūrām attiecībā uz līgumslēdzēju un līgumslēdzēju iestāžu sarakstiem ar virs ES līgumcenu sliekšņa iepirkumiem, kuru ietvaros līgumi noslēgti atskaites periodā, un norādīts līgumu skaits un kopējās līgumcenas bez PVN, un kopējā līgumcena zem ES līgumcenu sliekšņa.

Atskaites A3, C3 un E3 formas sniedz detalizētu katras centrālās pārvaldes iestādes noslēgto līgumu skaitu un līgumcenu bez PVN par virs ES līgumcenu sliekšņa iepirkumiem, norādot iepirkumam piemēroto procedūru un CPV kodu. Norāde „FA” piesaistīta tiem iepirkumiem, kuriem piemērota vispārīgā vienošanās.

Atskaites A4, C4 un E4 formas sniedz izvērstu atskaiti par centrālās pārvaldes iestādes iepirkumiem, kuriem piemērota sarunu procedūra, nepublicējot paziņojumu par līgumu, norādot līgumu skaitu un līgumcenu bez PVN iepirkumiem virs ES līgumcenu sliekšņa. Norāde „FA” piesaistīta tiem iepirkumiem, kuriem piemērota vispārīgā vienošanās.

Minētie dati nodrošina datu kopumu par piegādes, pakalpojumu un būvdarbu noslēgtiem līgumiem valsts sektorā virs un zem ES līgumcenu sliekšņa, to līgumu skaitu un līgumcenām bez PVN, kurus veic Publisko iepirkumu likuma subjekti.

Dati iegūti no pasūtītāju iesniegtajiem statistikas pārskatiem, kuros iekļautā informācija tiek pārbaudīta, salīdzinot ar Iepirkumu uzraudzības biroja tīmekļvietnē publicētajām iepirkumu paziņojumu publikācijām.

Rādītāju kopums sniedz vispārēju ieskatu par virs ES līgumcenu sliekšņa veikto iepirkumu un noslēgto līgumu summu rādītājiem Latvijā, kurus Eiropas Komisija salīdzina ar citu Eiropas Savienības dalībvalstu atbilstošajiem rādītājiem.

**Datu publicēšana**

Dati tīmekļvietnes sadaļā ***Statistika*** zem ***Statistikas pārskatu rādītāji*** ***/ ES direktīvu prasībām apkopotā statistika / Publisko iepirkumu rādītāji*** tiek publicēti saskaņā ar aktuālo [datu publicēšanas kalendāru](http://iub.gov.lv/lv/node/556) reizi gadā.

|  |  |  |  |
| --- | --- | --- | --- |
| Statistikas tēma | Dati par periodu | Publicēšanas datums | Piezīmes |
| Publisko iepirkumu rādītāji | par 2011. gadu |  | Skat.arhīvā |
| Publisko iepirkumu rādītāji | par 2010. gadu |  | Skat.arhīvā |
| Publisko iepirkumu rādītāji | par 2009. gadu |  | Skat.arhīvā |
| Publisko iepirkumu rādītāji | par 2008. gadu |  | Skat.arhīvā |
| Publisko iepirkumu rādītāji | par 2007. gadu |  | Skat.arhīvā |
| Publisko iepirkumu rādītāji | par 2006. gadu |  | Skat.arhīvā |
| Publisko iepirkumu rādītāji | par 2005. gadu |  | Skat.arhīvā |
| Publisko iepirkumu rādītāji | par 2004. gadu |  | Skat.arhīvā |

**Datu pieejamība**

Apkopotie dati ir pieejami, sākot no 2004. gada.

**Datu izplatīšana**

Gada apkopotie rādītāji ir brīvi pieejami Iepirkumu uzraudzības biroja tīmekļvietnē un Latvijas atvērto datu portālā. Dati var tikt izmantoti arī dažādās citās publikācijās, norādot atsauces uz iegūtās informācijas avotu.

**Datu izplatīšanas formāts**

Datu izplatīšanas formāts (MS Excel un PDF).

**Datu lietotāji**

Eiropas Komisija un citi lietotāji.

**Datu vākšana**

Dati tiek iegūti pilnā apsekojumā, kur attiecīgo pārskatu iesniedz visi pasūtītāji atbilstoši Ministru kabineta 2010. gada 21. decembra noteikumu Nr. 1182 „Noteikumi par valsts statistikas pārskatu veidlapu paraugiem iepirkumu jomā un pārskatu iesniegšanas un aizpildīšanas kārtību” (spēkā no 01.01.2011. līdz 04.03.2016.) prasībām.

**Pārskatu iesniedzēji**

Pasūtītāji, kuri atskaites periodā slēguši līgumus par publiskiem iepirkumiem. Lai elektroniski iesniegtu attiecīgo statistikas pārskatu, pasūtītājiem ir jābūt reģistrētiem Publikāciju vadības sistēmas lietotājam.

**Atskaites periods**

Atskaites periods ir kalendārais gads.

**Klasifikācijas**

Standartizēto statistikas pārskatu formas dati par noslēgtajiem valsts sektora piegādes, pakalpojumu un būvdarbu līgumiem tiek klasificēti pēc virs un zem ES līgumcenu sliekšņa un sistematizēti pēc noteiktām kritēriju pazīmēm, kādas noteiktas Eiropas Komisijas standartizētajā atskaitē, piemēram, Kopējā iepirkuma vārdnīca (*Common Procurement Vocabulary - CPV*) jeb CPV nomenklatūras klasifikators, kurš noteikts ar Komisijas Regulu (EK) Nr.213/2008 (2007. gada 28. novembris), ar ko groza Eiropas Parlamenta un Padomes Direktīvu 2004/17/EK un Direktīvu 2004/18/EK par publiskā iepirkuma procedūrām saistībā ar CPV pārskatīšanu. CPV nomenklatūra piemērojama publiskajam iepirkumam, lai standartizētu norādes, kuras izmanto līgumslēdzējas iestādes sava iepirkuma priekšmeta norādīšanai.

**Datu aprēķināšana**

Netiek piemērota īpaša datu aprēķinu metodoloģija.

No pasūtītāju statistikas pārskatos iekļautās informācijas tiek iegūti kopēji sasummēti dati (noslēgto līgumu summa, līgumu skaits, pēc iepirkuma veida un sarunu procedūras, iepriekš nepublicējot paziņojumu par līgumu, pamatojuma) par valsti kopumā.

Gada griezumā iegūtie dati netiek salīdzināti ar iepriekšējā gada rādītājiem, un netiek aprēķināts izaugsmes temps.

**Konfidencialitāte**

Pasūtītāju sniegtā informācija nesatur konfidenciālus datus.

**Kvalitāte**

Kvalitāte tiek nodrošināta, ievērojot Eiropas Statistikas prakses kodeksa noteiktās prasības.

**Atbilstība**

Apkopotie statistikas pārskata dati atbilst lietotāju vajadzībām, jo tie nosaka virs un zem ES līgumcenu sliekšņa kopējo noslēgto līgumu summu rādītājus kopā gada griezumā.

**Precizitāte**

Pasūtītāju statistikas pārskata dati virs un zem ES līgumcenu sliekšņa ir pārbaudāmi, jo ir salīdzināmi ar Iepirkumu uzraudzības biroja tīmekļvietnē publicētajām iepirkumu paziņojumu publikācijām par iepirkumu procedūrās pieņemtajiem lēmumiem un noslēgtajiem iepirkumu līgumiem.

Gada apkopoto datu precizitāte kopumā ir nemainīga.

**Savlaicīgums**

Pārskatu par pasūtītāju veiktajiem iepirkumiem jāiesniedz reizi gadā (līdz 1. aprīlim).

Pasūtītāji, kuri nav savlaicīgi iesnieguši gada statistikas pārskatus atbilstoši Publisko iepirkumu likumam, tos iesniedz pēc atkārtota pieprasījuma.

Iepirkumu uzraudzības biroja pienākums ir savlaicīgi apkopot pasūtītāju iesniegtos statistikas pārskatus, veicot datu pārbaudi.

Iepirkumu uzraudzības birojs savlaicīgi, atbilstoši datu publicēšanas kalendāram, publicē apkopoto pārskatu datus.

**Salīdzināmība**

Dati netiek salīdzināti, tikai apkopoti.

**Datu precizēšana**

Nepieciešamības gadījumā attiecīgie standartizētie atskaites rādītāji var tikt precizēti, publicējot datu precizēšanas iemeslus.

**Kontakti**

|  |  |
| --- | --- |
| Statistikas iestāde | Iepirkumu uzraudzības birojs |
| E-pasts | pasts@iub.gov.lv |
| Informācijas departaments |
| Tālruņa numurs | 67326708 |

**Metadati pēdējo reizi atjaunoti**

11.12.2017.

**Saistītās tēmas**

**Kopsavilkums par publiskajiem iepirkumiem 2012. gadā.**